text: [{"text_idx": "#000009", "text": "Ti\u0301skil var samtykt vi\u00f0 a\u00f0ru vi\u00f0ger\u00f0 av avlurtingarpakkanum i\u0301 gja\u0301r, at ta\u00f0 skal gerast m\u00f8guligt at geva heimild til at avlurta og skra\u0301seta alt telefon- og netsamskifti hja\u0301 hv\u00f8rjum einstakum borgara \u2013 24 ti\u0301mar um samd\u00f8gri\u00f0, 7 dagar um vikuna \u2013 sneyta i\u0301 teldum okkara og seta duldar mikrofonir og videoto\u0301l upp i\u0301 heimum okkara, uttan at vit vita av, bert uppa\u0301 ein illgruna um, at onkur, tu\u0301 samskiftir vi\u00f0, m\u00f8guliga hevur okkurt vi\u00f0 grovan kriminalitet at gera."}, {"text_idx": "#000010", "text": "F\u00f8rt ver\u00f0ur fram sum argument, at vit \u201ceru noydd til\u201d at loyva myndugleikanum m\u00f8guleikan at kunna gera hesa innra\u0301s i\u0301 privatli\u0301vi\u00f0 hja\u0301 okkum \u00f8llum fyri at kunna \u201cbasa grovum kriminaliteti\u201d."}, {"text_idx": "#000012", "text": "Politikkararnir billa okkum inn, at vit bara skulu vera gla\u00f0 fyri, at teir vilja verja okkum fra\u0301 \u00f8llum hesum r\u00e6\u00f0uliga, sum fer at raka okkum, um myndugleikarnir ikki sleppa at sneyta i\u0301 okkara privatli\u0301vi. Teir \u00f8sa seg i\u0301 sku\u0301m og leggja r\u00e6\u00f0ukorti\u00f0 a\u0301 bor\u00f0i\u00f0, hv\u00f8rja fer\u00f0 onkur ger vart vi\u00f0, at her i\u0301 veruleikanum er talan um at skjo\u0301ta spurvar vi\u00f0 atombumbum!"}, {"text_idx": "#000013", "text": "Tey, sum muta i\u0301mo\u0301ti, ver\u00f0a l\u00f8gd undir at vilja loyva grovum kriminaliteti at floyma inn yvir F\u00f8royar. Men hetta eigur ein og hv\u00f8r vi\u00f0 eitt li\u0301ti\u00f0 sindur av realitetssansi at si\u0301ggja bara eru stra\u0301mannaargument og rein manipulatio\u0301n!"}, {"text_idx": "#000014", "text": "Hvar eru pro\u0301gvini fyri, at um vit ikki fremja avlurtingarpakkan, so fer ein flo\u0301\u00f0alda av grovum kriminaliteti at floyma inn yvir okkum? Hvussu no\u0301gv kriminell ver\u00f0a veruliga fanga\u00f0 a\u0301 henda ha\u0301tt? Kunnu tey kriminellu ikki l\u00e6ttliga finna a\u00f0rar samskiftism\u00f8guleikar, sum ikki ber til at hava eftirlit vi\u00f0? Finnast veruliga ikki a\u00f0rir m\u00f8guleikar fyri at basa grovum kriminaliteti, sum ikki gera seg inn a\u0301 og skemma privatli\u0301vi\u00f0 hja\u0301 o\u0301sekum fo\u0301lki? Hvar eru proportio\u0301nirnar? Er ta\u00f0 veruliga vert pri\u0301sin at seta avlurtingarpakkan i\u0301 gildi?"}, {"text_idx": "#000015", "text": "Eitt er, at ta\u00f0 at hava sli\u0301kt eftirlit, er serstakliga kostna\u00f0armiki\u00f0. Men ta\u00f0, sum veruliga er r\u00e6\u00f0andi, er nevniliga, at vi\u00f0 avlurtingarpakkanum leggja politikkararnir i\u0301 veruleikanum hv\u00f8nn einstakan borgara i\u0301 samfelagnum undir illgruna, ti\u0301 vit koma ju\u0301 \u00f8ll undir neyvt eftirlit \u2013 potentielt. Ti\u0301 n\u00e6r kunnu vit nu\u0301 nakranti\u0301\u00f0 kenna okkum veruliga trygg vi\u00f0 at eingin lurtar vi\u00f0, har vit eru? Her er ti\u0301 i\u0301 veruleikanum talan um eina grova misa\u0301litisva\u0301ttan a\u0301 fo\u0301lki\u00f0 sum heild! KGB og Stasi kundu ikki fingi\u00f0 betri umst\u00f8\u00f0ur at arbei\u00f0a i\u0301."}, {"text_idx": "#000016", "text": "Sagt ver\u00f0ur, at fo\u0301lk einki hava at o\u0301ttast, um tey einki skeivt gera, men hv\u00f8r sigur, at tey, sum koma at sita vi\u00f0 heimildini at fremja hetta eftirlit, hava meira reint mj\u00f8l i\u0301 posanum, enn tey fo\u0301lkini, sum tey fara at hava eftirlit vi\u00f0? Hv\u00f8r sigur, at eftirlitsfo\u0301lkini \u2013 sum eru menniskju uppa\u0301 gott og o\u0301nt eins v\u00e6l og onnur \u2013 ikki kunnu misbru\u0301ka ta innliti\u00f0, sum tey koma at hava i\u0301 privatli\u0301vi\u00f0 hja\u0301 fo\u0301lki, ho\u0301ast fo\u0301lk ikki hava gj\u00f8rt naka\u00f0 beinlei\u00f0is o\u0301lo\u0301gligt? Og hv\u00f8r sigur, at illvilja\u00f0ir hackarar ikki kunnu bro\u0301ta seg inn i\u0301 da\u0301tugrunnarnar hja\u0301 politinum og kunnu si\u0301ggja skra\u0301setingarnar ella lurta vi\u00f0?"}, {"text_idx": "#000018", "text": "Hesir politikkararnir, sum vilja fremja avlurtingarpakkan, skulu eitast fyri at umbo\u00f0a fo\u0301lkar\u00e6\u00f0i\u00f0 \u2013 tvs. teir hava ta\u00f0 \u00e6rumikla starv at verja fr\u00e6lsi\u00f0 hja\u0301 fo\u0301lki, hari\u0301millum r\u00e6ttin hja\u0301 ti\u0301 einstaka til at hava eitt privatli\u0301v og r\u00e6ttin til at avgera, hv\u00f8r i\u00f0 skal hoyra og si\u0301ggja ta\u00f0, sum vit samskifta vi\u00f0 onnur um."}, {"text_idx": "#000020", "text": "Ta\u00f0 absurda er, at samstundis sum hesir politikkarar vi\u0301sa fo\u0301lkinum sli\u0301kt grovt misa\u0301lit, v\u00e6nta teir, at fo\u0301lki\u00f0 skal kunna hava fult a\u0301lit a\u0301 myndugleikanum. Myndugleikin sja\u0301lvur ma\u0301 gjarna leggja \u00f8ll undir illgruna og taka s\u00e6r r\u00e6ttin til at hava fult eftirlit vi\u00f0 hv\u00f8rjum einstakum borgara \u2013 me\u00f0an fo\u0301lki\u00f0 ikki f\u00e6r sama r\u00e6tt til at hava eftirlit vi\u00f0 myndugleikanum. Bara hugsa um, hvussu politikkararnir nu\u0301 tosa um at skerja r\u00e6ttin hja\u0301 fo\u0301lki til at fa\u0301a alment innlit! Heldur politiski myndugleikin seg veruliga vera so moralskt yvirlegnan i\u0301 mun til fo\u0301lki\u00f0? Er hetta ikki reinur sto\u0301rl\u00e6tis\u00f8rskapur?"}, {"text_idx": "#000021", "text": "Vald korrumperar \u2013 ta\u00f0 hevur s\u00f8gan pro\u0301gva\u00f0 fer\u00f0 eftir fer\u00f0. Hv\u00f8rja trygd hava fo\u0301lk fyri, at fo\u0301lk, sum umbo\u00f0a myndugleikan, veruliga eru so moralskt yvirlegin, at tey kunnu handfara so sto\u0301rt \u2013 og nu\u0301 enn meira vi\u0301\u00f0ka\u00f0 vald? Hvi\u0301 skal myndugleikin kunna hoyggja runt vi\u00f0 fo\u0301lkinum a\u0301 henda ha\u0301tt, og hava eftirlit vi\u00f0 \u00f8llum borgarum i\u0301 h\u00f8vd og reyv, me\u00f0an fo\u0301lki\u00f0 hin vegin IKKI sleppur at hava fult eftirlit vi\u00f0 myndugleikunum og IKKI hevur r\u00e6ttin til at verja seg mo\u0301tvegis o\u0301ynsktum a\u0301gangi a\u0301 privatli\u0301vi\u00f0?"}]